Junie | 2012 | Bileam se Donkie
In die weermag…
Om een of ander onverklaarbare rede bly hierdie gediggie vandag in my kop maal. Ek het die laaste twee verse die afgelope week in drie verskillende boeke raakgelees… Miskien moet ek hom maar uit die gestel uit kry.
Posted in Bemoedigende woorde	Tagged Rudyard Kipling
In die wêreld maar nie van die wêreld nie…
Posted on Junie 27, 2012 by Ewald Schmidt
O, vandag gaan ek dit weer van alle kante af kry… Maar ek het 'n ding op die hart…
Daar is sekere gelowiges wat sê ons moet niks met hierdie wêreld te doen hê nie. Die wat ten minste eerlik is daaroor, gaan woon in 'n klooster in 'n afgeleë woestyn, sewentig dagreise met 'n ou donkie (nie ek nie, ek is nog 'n jong donkie!) van die naaste rol toiletpapier af. "There's a friendly Spar wherever you are… " behalwe naby hierdie kloosters. Die mense praat gewoonlik nie met mekaar daar nie- daar is "a vow of silence" in plek. Hulle slaap in grotte, op matrasse wat hulle geweef het van hulle eie baardhare. Hulle eet net groente wat hulle self geplant en bemes het. Hulle drink net fonteinwater. Hierdie mense weet nie iets van die huidige Euro krisis nie. Hulle weet niks van die PIGS se gulsigheid wat alles veroorsaak het nie (Portugal, Italy, Greece, Spain!) Hulle weet nie dat Sirië een van Turkye se vliegtuie afgeskiet het nie. Hulle weet nie van die spanning tussen Noord en Suid Sudan nie, dalk het hulle onlangs verneem van die Spanning tussen Noord en Suid Korea. Miskien dalk ook ietsie gehoor van die Ongelukkige Voorval in Viëtnam… Hulle is gelukkig in hulle eie grot, en die enigste vermaak wat hulle het, is om Klaagliedere op perkamentrolle oor te skryf met die hand. Nou- as dit hulle gelukkig maak, wie is ek om dit van hulle af weg te neem?
Ek is nie so nie. Ek is te nuuskierig. Ek wil baie, baie leesstof elke dag hê. Ek wil my koerant lees op die Internet. Ek wil kyk op BBC se webwerf wat in die wêreld aangaan.
Ek wil graag met my vriende in gesprek wees- dit was die wonderlikste ding toe ek faceboek gekry het. Die Internet is vir my 'n stukkie hemel op aarde- ek is verslaaf aan Interkonnektiwiteit! Soveel groter was my vreugde toe ek verlede jaar 'n Blackberry Torch kry. Dadelik kon ek sien as iemand iets vir my epos- of op my blog kommentaar lewer. Dadelik kon ek sien as enige van my 369 vriende iets interessant op facebook publiseer. Ek kon met soveel vriende BBM, of Whatsapp. Dit was so baie, baie lekker om te weet wat in my mense se lewens , en die groter wêreld waarin ons lewe, aangaan.
En toe pak die Toorts op. as jy hom oopskuif, gaan hy dood. Net die "touchscreen" het die afgelope ruk gewerk. En met my dik vingertjies kry ek nie mooi netjies foutloos getik nie, soos my vriende op facebook sou opmerk. Maandagoggend het ek my foon in Menlyn gaan ingee om herstel te word. Vodacom het mos so pragtige advertensie, waar Josh Strauss sy foon invat om herstel te word, en dan is dit in die bobbejaanmannetjie se pens… Selfs dit is vir Vodacom glo geen probleem nie…
Tot ek daar opdaag. En wil hoor van die "loanphone", want ek betaal 'n helse klomp geld vir my BBM Talk 24o per maand. Die dametjie gaan haal die leenfoontjie vir my- 'n simpel, simpel, simpel Vodaphone uit die ark uit. Raai wat doen hy alles? Hy kan bel. En? Niks en nie. Hy kan bel.
Skielik kan ek nie meer my eposse dadelik lees nie. Ek kan nie facebook nie. Ek kan nie BBM of Whatsapp nie. Ek weet nou niks van niemand af nie. Ek kan niemand uit die moeilikheid uit help nie, behalwe as hulle my direk bel…
Na die klooster in die woestyn, waar jy jou eie groente bemes, is hierdie die tweede manier om totaal van die wêreld vervreemd te word! Kry 'n Vodaphone leenfoon by Vodacom… Hierdie foon het nog vir Paulus op Speeddial in Efese!
Ek is woes gefrustreerd! En buite bereik! Dit gaan vir 40 jaar so aanhou- so lank soos wat die parmantige Israeliete gevat het om deur die woestyn te kom. Dalk oordryf ek soms so bietjie, maar dit voel so! 7-14 werksdae- julle gaan vir my kom peanuts voer by Weskoppies teen volgende Vrydag!
So ja, ek is nog in hierdie wêreld. Maar ek voel weggeraap…
Posted on Junie 24, 2012 by Ewald Schmidt
Posted in Geloof, Motorfiets stories
Posted on Junie 18, 2012 by Ewald Schmidt
Posted in Dominee se werk, Gesinstories
Posted on Junie 15, 2012 by Ewald Schmidt
Posted in Die Donkie het wel probeer dink!	Tagged dwaalleer, NG Kerk
'n Heerlike Bosveldmiddag
Posted on Junie 14, 2012 by Ewald Schmidt
Ek het dit net weer baie intens vandag beleef- hoe lekker dit is om in die Bosveld te woon en werk. Ek moes vanmiddag op 'n plaas gaan huisbesoek doen. Dit is so 40 km uit die dorp uit, op 'n grondpad wat wissel van glad geskraap tot dongas wat oor die pad strek. Maar die omgewing- kronkelpaaie deur die berge heen, honderde verskillende soorte bosveldbome, koedoes en vlakvarke langs die pad, en na die besoek: die mooiste sonsondergang so deur die stof van hierdie droe seisoen…
Ek het baie lekker gekuier op die groenteplaas, en soos die stadsjapies vermoed het, 'n pampoen en sak botterskorsies geskenk gekry! (Eerste in jare!). Terwyl ek nou nader aan my kollega in die buurdorp is, besluit ek om te gaan kuier… Ek ry die bosveld agterpaadjies, van Heuningspruit af oor die pas by Tarentaalstraat op die 24 rivierepad na Melkrivier toe… Die pad is soms uitdagend vir die Mazda bakkie… Net na sononder klok ek bydie pastorie in, en geniet 'n brandewyntjie saam met my vriend. Maar ons moet vinnig kuier, hy moet halfsewe by gemeentelede gaan eet. Hulle het 'n beroep gekry en neem afskeid.
Nou le daar 'n 2 ure pad huis toe voor, net 60 km maar 6 padverleggings. Ek stop maar gou by die ou Big5 restaurant- deesdae die "sportsbar on Main" vir 'n biertjie en hammie. Buite staan net dubbelkajuit bakkies, ons is in die middel van jagwereld. Vir 'n Donderdag is dir plek baie vol, sulke kuierplekke is lewensbelangrik op die baie klein plattelandse dorpies, soos Rolbos.
Hier is ongelukkig nie Draught bier nie, behalwe 'n bottel Windhoek. Die burger is duurder as die Spur, maar BAIE beter. Met sy Monkeygland sous is dit 'n wenner. Die gesprekke rondom my gaan oor Lodges en wildvang tegnieke. Almal is in Camo klere, mans en dames. En tog- die Big 5 is nou 'n moderne sportkroeg- op die televisieskerms (flatscreen) wys 'n Moto GP. Die ou by die tafel langsaan vra die kroegman hoe vinnig ry 'n formule 1 kar. Terwyl nie een van daardie karre of bikes binne 60km hiervandaan kan kom op ons paaie nie!
Ek verlang soms so om in die Kaap te gaan bly. Maar ek besef ook vanaand: hierdie Bosveld en sy mense is in my bloed! Ek verlang soms na snoek en patats en rooiwyn. Maar elandsteak en rooibokpotjie is ook baie lekker!
Ek besef net weer: ek is nou hier… En dis ook lekker! Behalwe vir daardie 60 km huis toe wat nou voorle. Ja Roosdoring, ek sit nou in jou ou blyplek!